

## รพ.ราชวิถี กรมการแพทย์ จัดประชุมวิชาการ ครั้งที่ 35 ประจำปี 2568

## “Integrated Healthcare System for Sustainability : บูรณาการระบบสุขภาพเพื่อความยั่งยืน”

**กรมการแพทย์ โดยโรงพยาบาลราชวิถี** จัดงานประชุมวิชาการ ครั้งที่ 35 ประจำปี 2568 ในหัวข้อ “Integrated Healthcare System for Sustainability : บูรณาการระบบสุขภาพเพื่อความยั่งยืน" รูปแบบ Hybrid Meeting ระหว่างวันที่ 20-21 มีนาคม 2568 ณ ห้องประชุม ชั้น 11 อาคารเฉลิมพระเกียรติฯ โรงพยาบาลราชวิถี เพื่อเผยแพร่องค์ความรู้ด้านการแพทย์และการสาธารณสุข นำเสนอผลการศึกษาวิจัย นวัตกรรม และถ่ายทอดเทคโนโลยี โดยมีการเสวนาเชิงวิชาการเพื่อแลกเปลี่ยนความรู้ ความก้าวหน้าของสหวิชาชีพต่างๆ รวมถึงประชาชนทั่วไป

**นายแพทย์ทวีศิลป์ วิษณุโยธิน อธิบดีกรมการแพทย์** เปิดเผยภายหลังพิธีเปิดการประชุมวิชาการโรงพยาบาลราชวิถีและปาฐกถาพิเศษ หัวข้อ “นโยบายด้านสาธารณสุขและทิศทางกรมการแพทย์” ว่า ตามนโยบายรัฐบาลที่กำหนดให้กระทรวงสาธารณสุข ซึ่งนำโดยนายสมศักดิ์ เทพสุทิน รัฐมนตรีว่าการกระทรวงสาธารณสุข โดยให้มีการมุ่งเน้นการพัฒนาเศรษฐกิจสุขภาพ(Care and WellnessEconomy) และบริการทางการแพทย์ (Medical Hub) สนับสนุนการนำเทคโนโลยีสุขภาพ และนวัตกรรมต่างๆ ยกระดับมาตรฐานสาธารณสุขไทยให้ทัดเทียมมาตรฐานนานาชาติ เพื่อให้ประเทศไทยเป็นศูนย์กลางบริการทางการแพย์ของภูมิภาค พัฒนาระบบการแพทย์ทางไกล (Telemedicine) เพื่อให้คนไทยเข้าถึงระบบริการสุขภาพที่มีคุณภาพตามมาตรฐานสากล ลดเวลาและค่าใช้จ่าย และสามารถรองรับความต้องการใหม่ ๆ ได้ ตลอดจนเพิ่มศักยภาพระบบบริการสุขภาพและหน่วยบริการ โดยกระทรวงสาธารณสุขได้มอบหมายให้กรมการแพทย์ ซึ่งเป็นหน่วยงานที่มีภารกิจสร้างองค์ความรู้และเทคโนโลยีทางการแพทย์ กำหนด รับรอง และพัฒนาคุณภาพมาตรฐานทางการแพทย์ ถ่ายทอดองค์ความรู้ทางการแพทย ประเมินการใช้เทคโนโลยีทางการแพทย์ จัดบริการทางการแพทย์ เพิ่มพูนความรู้แก่แพทย์และบุคลากร จัดทำข้อเสนอแนะเชิงนโยบายทางการแพทย์ พัฒนาระบบและกลไกการดำเนินงานให้เป็นไปตามกฎหมายที่รับผิดชอบ ซึ่งได้มีการกำหนดทิศทางของกรมการแพทย์ระหว่างปี 2023-2027 ไว้เป็น THE NATIONAL MEDICAL SERVICES TOTAL SOLUTION PROVIDER ประกอบด้วย Academic Hub / Exponential Medical Innovation /Open Platform Organization / High Technology Medical Service /High Performance Organization เป็นการเดินหน้าการทำงานตอบสนองนโยบาย และเพื่อสุขภาพที่ดีของประชาชนทั้งประเทศ

กรมการแพทย์ได้สนับสนุนให้บุคลากรทางการแพทย์และสาธารณสุขได้มีการพัฒนาความรู้และประสบการณ์ทางวิชาการทั้งในระดับชาติและนานาชาติ ส่งเสริมการนำองค์ความรู้จากการวิจัย นวัตกรรมและเทคโนโลยีทางการแพทย์ไปใช้ให้เกิดประโยชน์ทางการแพทย์และสาธารณสุข ซึ่งโรงพยาบาลราชวิถี สังกัดกรมการแพทย์ กระทรวงสาธารณสุข เป็นสถาบันต้นแบบทางการแพทย์ (Medical Institute) มีการพัฒนาต่อยอดความเชี่ยวชาญทางด้านการรักษาทางการแพทย์เฉพาะทางให้กับบุคลากรด้านการแพทย์และสหวิชาชีพในรูปแบบของการเป็นศูนย์ความเป็นเลิศเฉพาะทางด้านการแพทย์ (Center of Excellence) ทั้ง 8 ด้าน ได้แก่ ด้านโสต ศอ นาสิก (ENT), ด้านสูตินรีเวชศาสตร์, ด้านโรคไม่ติดต่อเรื้อรัง (NCDs), ด้านโรคหัวใจและหลอดเลือด, ด้านจอประสาทตา, ด้านผ่าตัดทางกล้อง, ด้านปลูกถ่ายอวัยวะ และด้านอุบัติเหตุและฉุกเฉิน ที่เป็นเลิศในระดับชาติและนานาชาติ เนื่องจากศักยภาพและคุณภาพของบุคลากรที่มีความเชี่ยวชาญ เป็นที่ยอมรับของการเป็นผู้นำในด้านต่างๆ ผลักดันให้เกิดการสร้างชื่อเสียงให้กับโรงพยาบาลทั้งด้านบริการและวิชาการที่เป็นเลิศ สามารถอ้างอิงได้ในระดับสากล นอกจากนี้ โรงพยาบาลราชวิถียังเป็นสถาบันฝึกอบรมหลักสูตรแพทย์ประจำบ้าน ที่ผ่านการรับรองจากแพทยสภา จำนวน 16 สาขา แพทย์ประจำบ้านต่อยอดที่ผ่านการรับรองจากแพทยสภาและได้รับการรับรองจากราชวิทยาลัย จำนวน 19 สาขา อีกทั้งยังเป็นสถาบันการเรียนการสอนและฝึกอบรมสำหรับนักศึกษาแพทย์ ตั้งแต่ชั้นพรีคลินิกขึ้นไป ของสถาบันร่วมผลิตแพทย์ กรมการแพทย์-มหาวิทยาลัยรังสิต รวมทั้งเป็นแหล่งฝึกอบรมนักศึกษาพยาบาล และสหวิชาชีพอื่นๆ ด้วย

**นายแพทย์จินดา โรจนเมธินทร์ ผู้อำนวยการโรงพยาบาลราชวิถี** กล่าวต่อว่า การจัดงานประชุมวิชาการ เป็นกลไกสำคัญอย่างหนึ่งที่จะช่วยกระตุ้น ส่งเสริม และพัฒนาให้บุคลากรทุกสาขาวิชาชีพได้มีโอกาสในการนำองค์ความรู้ใหม่ๆ จากการศึกษา ค้นคว้า วิจัย เผยแพร่สู่เวทีสาธารณะ รวมทั้งเปิดโอกาสให้บุคลากรทางการแพทย์และสาธารณสุขทั้งในส่วนกลาง ส่วนภูมิภาค และต่างประเทศ ได้มีโอกาสแลกเปลี่ยนความรู้ ความคิดเห็นและประสบการณ์ เพื่อให้เกิดองค์ความรู้ นวัตกรรมที่ทันสมัยและเป็นประโยชน์ อันจะนำไปสู่การพัฒนาและการสร้างความเข้มแข็งของเครือข่ายด้านวิชาการทางการแพทย์และสาธารณสุข ซึ่งจากการจัดประชุมวิชาการโรงพยาบาลราชวิถี ที่ผ่านมาระหว่างปี พ.ศ.2563-2567 มีการบรรยายวิชาการในรูปแบบ Symposium และ Lecture จากวิทยากรผู้เชี่ยวชาญทั้งภายในโรงพยาบาล ภายนอกโรงพยาบาล รวมทั้งจากวิทยากรต่างประเทศ มากกว่าปีละ 40 เรื่อง รวมทั้งการสร้างภาคีเครือข่ายลงนามข้อตกลงความร่วมมือ (MOU) ร่วมกับสถาบันต่างๆ ทั้งในประเทศและต่างประเทศ

**นายแพทย์ไพโรจน์ เครือกาญจนา รองผู้อำนวยการด้านการแพทย์ และประธานคณะกรรมการจัดประชุมวิชาการ โรงพยาบาลราชวิถี ครั้งที่ 35 ประจำปี 2568** กล่าวเพิ่มเติมว่า โรงพยาบาลราชวิถีตระหนักถึงความสำคัญของการเผยแพร่งานวิชาการดังกล่าว เพื่อเสริมความเข้มแข็งด้านการเป็นสถาบันทางการแพทย์ (Medical Institute) จึงได้จัดทำโครงการประชุมวิชาการประจำปีขึ้น โดยปรับรูปแบบให้สอดคล้องกับสถานการณ์ปัจจุบัน ในรูปแบบ Hybrid meeting ที่สามารถรองรับผู้มาร่วมประชุมในห้องจริง และเปิดลงทะเบียนให้ผู้สนใจร่วมประชุมทางออนไลน์ได้ เพื่อเผยแพร่องค์ความรู้ด้านการแพทย์และการสาธารณสุข การนำเสนอผลการวิจัย นวัตกรรม และถ่ายทอดเทคโนโลยี การเสวนาเชิงวิชาการเพื่อแลกเปลี่ยนความรู้ ความก้าวหน้า ของสหวิชาชีพต่างๆ ทำให้เกิดความร่วมมือทางด้านวิชาการจากหน่วยงานต่างๆ ในสังกัดกระทรวงสาธารณสุข สถาบันการแพทย์สังกัดอื่นๆ ทั้งในส่วนกลาง ส่วนภูมิภาค และต่างประเทศ เพื่อสร้างสัมพันธภาพที่ดีและเป็นภาคีเครือข่ายด้านสุขภาพ สร้างแรงบันดาลใจ ให้กับประชาชนและบุคลากรทางการแพทย์ที่เข้าร่วมการประชุมสาธารณสุขของประเทศ ซึ่งสอดคล้องกับยุทธศาสตร์กรมการแพทย์ในด้านพัฒนาศูนย์อ้างอิงวิชาการแพทย์แห่งชาติและตอบสนองต่อยุทธศาสตร์ของโรงพยาบาลราชวิถี ในการสร้างงานวิจัยและนวัตกรรมการแพทย์สู่นโยบายสาธารณสุข (Excellent Research & Innovation) อีกด้วย

#กรมการแพทย์ #โรงพยาบาลราชวิถี #ประชุมวิชาการ ครั้งที่ 35

- ขอขอบคุณ -  
20 มีนาคม 2568